
«La tempestat», de William Shakespeare. A partir de la traducció de Jaume Coll Mariné. Intèrprets: Xavier Boada, Babou Cham, Clara de Ramon, Eduard Paredes, Xavier Ripoll, Oriol Ruiz Coll, Lluís Soler, Jacob Torres i Ramon Vila. Espai escènic: Oriol Broggi. Llums: Gina Moliné. Projeccions: Francesc Isern. Guitarres: Marc Serra. Regidoria: Marc Serra i Maria Molist. Tècnics funcions: Pau Montull i Pau Segura. Estudiant en pràctiques (MUET): Astrid García. Atenció al públic: Eva Cartañà i Núria Ubiergo. Confecció i sastreria: Alicia Lamelas. Fotografia: Alex Rademakers. Una producció de La Perla 29 i el Grec 2025 Festival de Barcelona. Direcció: Oriol Broggi. Teatre La Biblioteca, Barcelona. Del 25 de juny a 26 de juliol 2025.

Li deien Peter Brook...


La recent versió de «La tempestat», de William Shakespeare, que Oriol Broggi (Barcelona, 1971) i La Perla 29 han inclòs dins el Festival Grec'25, ha recordat a tort i a dret l'herència de la qual se sent artísticament beneficiari el director des que el 1993, encara pipioli, va descobrir el mestratge escènic de Peter Brook al Festival d'Avinyó que marcaria el seu futur.


I no es pot dir que no hi hagi motius per recordar-ho perquè la posada en escena d'aquesta nova mirada a «La tempestat» no escatima algunes picades d'ullet als elements que caracteritzaven els muntatges del director londinenc Peter Brook (Londres, 1925 - París, 2022) des de la sempre recuperable sorra de la nau gòtica del Teatre La Biblioteca —malgrat els canvis dels últims espectacles—, a algunes peces del vestuari o els típics bastons o canyes —ara més que una opció artística potser en diríem “attrezzo sostenible”, que queda més fi i adequat als temps que vivim—, i també l'ambientació, el teló, la catifa, les oliveres, el rocam, el color, el so de les ones i les gavines, la densitat atmosfèrica, molt brookiana, que es fa evident sobretot en l'arrencada del naufragi de «La tempestat» i que no s'abandona al llarg de les dues hores de la representació.


El que Peter Brook no tenia, esclar, era a l'abast un actor com el nostre —amb perdó per l'apropiació indeguda—, el nostre Pròsper, Lluís Soler. Ell és aquí el principal atractiu perquè els que pensin que «La tempestat» és una obra prou coneguda no tinguin recança a tornar-la a experimentar. De fet, el resultat ha estat esclatant: tota la temporada d'estiu del Grec esgotada només començar i la confirmació d'una pròrroga després de les vacances d'agost, per arrencar la nova temporada 2025-2026 del Teatre La Biblioteca el mes de setembre.


Lluís Soler és, doncs, el personatge principal de l'obra. I és qui, sense proposar-s'ho, amb el seu Pròsper, sembla que pregoni a la companyia i a l'auditori: “Shakespeare es diu així i només així és com s'entén en cos i ànima”. Quan una companyia té un alfil com ell, moure's al seu voltant és no només agraït sinó estimulant per a tothom.


I així ho fan altres intèrprets com Xavier Boada (Stefano), Xavier Ripoll (rei de Nàpols), Jacob Torres (Caliban), Ramon Vila (Gonzalo), els més veterans, a més, esclar, dels joves enamorats, Clara de Ramon (una excel·lent Miranda, plena de candidesa i picaresca a la vegada) i Eduard Paredes (Ferran), aquest, juntament amb Oriol Ruiz, més nouvinguts a la sorra. I menció especial, no cal dir-ho, per a l'actor Babou Cham, que fa el personatge d'Ariel, bonàs i ple de vida lliure, discretament racialitzat, opció que afegeix un missatge subtil benintencionat.


El rodatge de les funcions, segurament, ha polit alguns buits de les primeres: la profunditat de l'escenari —nau enllà— es menjava o es menja a vegades la bona audició que es manté en general en totes les altres escenes.


Oriol Broggi, pel que fa al text, hauria pogut recórrer a alguna de les traduccions prou solvents que ja existeixen de l'obra. Però ha preferit començar de cap i de nou amb una versió que ha elaborat Jaume Coll Mariné (Muntanyola, Osona, 1989), poeta i músic del grup Obeses —on milita també l'ara sardanístic galàctic Arnau Tordera—, i que, si les anteriors versions ja sonaven bé, aquesta remarca la força poètica del discurs, que llisca encara més suau i que no li costa gens de fer-se entenedor.


Hi ha també la música de Marc Serra, amb guitarra i kora, a més de la veu, que es converteix en un personatge més de l'obra. I, com a afegitó, una flaca dramatúrgica amb un respir humorístic enmig del discurs que fa que aquesta sigui una «Tempestat» que, pel que fa als espectadors, pot semblar que estigui contagiada per l'anomenat “gas del riure”, sense els efectes perjudicials, esclar, que aquesta nova droga diu que provoca entre els joves consumidors. En tot cas, benvingut sigui aquest altre “gas del riure teatral” inofensiu enmig d'una història de rerefons dramàtic com el de «La tempestat», considerada testament literari de William Shakespeare.
Andreu Sotorra. Clip de Teatre, 5 juliol 2025

Lluís Soler apuja la temperatura de «La tempestat»

Oriol Broggi va caure del cavall el 1993 al Festival d’Avinyó davant «La Tempestat» de Peter Brook: “Em va agradar tant que vaig decidir dedicar la meva vida al teatre”. L’empremta del mestre Brook ha impregnat molts dels treballs de Broggi. També, esclar, aquesta «Tempestat»: no solament en els elements matèrics, com el sempitern terra de sorra, els bastons de fusta, els detalls del vestuari, diria que també l'elecció de Babou Cham per a l’eteri paper de l’esperit Ariel o l’energia desfermada de l’esclau Caliban, sinó per les textures estètiques, la cadència de les composicions i l'atmosfera visual i sonora que embolica una proposta que arrenca amb una genial escena del naufragi que fa virtut de l'extrema senzillesa. Pur Brook.


La mirada de Broggi excel·leix en el conjunt, en les atmosferes, en les músiques que esquitxen la funció. Shakespeare, en la seva última obra, volia donar una visió més optimista de l'ésser humà, com queda palès en el monòleg de Gonzalo en el qual somia un paradís bíblic i amb la renúncia de Pròsper a la venjança en bé del perdó. I això queda ben reflectit en la proposta de Broggi, que ha cuidat els detalls plàstics i sensorials més que la literatura i ha potenciat els trets humorístics, que no en són pocs, de l’obra. Això no obstant, cal dir que mai havia assistit a una «Tempestat» amb tants riures i que la proposta resulta un xic planera, sense relleus dramàtics i amb problemes de dicció en algunes escenes com la fulgurant entrada de Caliban o l’escena dels pallassos.


Per fer una bona «Tempestat», cal tenir un bon Pròsper. I Lluís Soler ho és. Un Pròsper més humà que mag, amb una precisa dicció, en claredat i intenció. La seva presència apuja la temperatura de la funció sobretot en un tram final molt ben cosit. Molt bé Xavier Boada (Stefano) i Ramon Vila (Gonzalo). I compleixen la parella d’enamorats Clara de Ramon (Miranda) i Eduard Paredes (Ferran).
Santi Fondevila, ARA, 27 juny 2025
Sí a les catifes voladores, però ai…


Oriol Broggi admetia, a la presentació a la premsa, que aquesta versió de Shakespeare és amb la que havien hagut de retrocedir més cops. No és un novell amb el dramaturg de The globe si es comptabilitza que ja ha dirigit un «Rei Lear» (2008), dos «Hamlets», 2009 i 2021, i el «Macbeth» dels Tiger Lillies. La Perla29 reivindica sovint la necessitat de presentar clàssics, com si fossin fons d’armari, sense fer grans aportacions dramatúrgiques. La veritat és que aquesta mirada a «La tempestat» té molt d’anar narrant la peripècia sense prou potència que commogui.

Evidentment, tenen fusta els actors i la posada en escena és preciosa (amb una platea que permet un escenari de molts metres de profunditat). La música, amb kora, guitarra i veu aporta instants sublims. Hi ha algunes bones troballes escèniques com la representació del naufragi del rei de Nàpols o la convocatòria dels esperits dels drames shakespearians (es veu Macbeth provant de treure’s la sang de les mans, la lluita a mort de Hamlet, o el teòric salt al buit de Lear), però la paraula els arrossega massa avall per poder navegar amb èxit.

La veritat és que la disposició de l’escena no ajuda a poder sentir amb prou intel·ligibilitat les rèpliques. També és cert que, per sobre de la trama, Shakespeare impressionava amb situacions que abracen l’ambició i el desig més egoista dels personatges. Només la lucidesa de Pròsper, la candidesa de Miranda, el joc d’Ariel que assumeix fer cas al duc desbancat de Milà donen aire a un niu d’enveges.

De tota la tropa que naufragarà a l’illa aparentment abandonada hi emergirà un noble Gonzalo (un servent prudent i honest) i el fill del rei de Nàpols que abandonarà tots els seus privilegis per fruir de l’amor (“ja ho faig jo”, va repetint mentre neteja l’escena per fer feliç Pròsper el que podria ser el seu sogre).

La catifa i la sorra són uns elements simbòlics, com la cortina que parteix l’escena. A diferència d’anteriors treballs («Tots ocells», «A Macbeth song») es desentén de càmeres, sobretítols en altres idiomes i pantalles que ensenyen l’altre rostre del personatge.

Broggi no es mou massa del territori conegut, no s’excedeix en donar més relleu a algunes escenes sobre les altres. Potser la novetat més gran és la incorporació de dos actors (Eduard Paredes i Oriol Ruiz Coll, els integrats de La Rara que van representar el novembre passat «2 a la Mussara», a la Biblioteca de Catalunya) en un repartiment d’habituals (des d’una Clara de Ramon novament ingènua, però també segura i ferma, un Babou Cham que emula un esperit juganer (el 2006 el representava una delirant Anna Lizaran en una miniversió de Lluís Pasqual) que vol ser alliberat, o un Lluís Soler que és el tòtem sobre el qual tothom balla. Xavier Boada, Xavier Ripoll, Ramon Vila i Jacob Torres també són actors de la casa, que coneixen el bategar calmat i els trencaments de quarta paret amb els a parts, cap a públic (“Ens veiem en mitja hora”, s’acomiada Clara de Ramon amb Oriol Ruiz Coll, com al seu tendre primer amor).

Les escenes més còmiques, desfasades pastorals, són simpàtiques, però repeteixen accions primàries que no donen la frescor que es pretenia, tot i la vis còmica de la comparsa. També les reflexions alliberadores que permeten donar perdó en comptes d’enfangar-se amb la venjança i la ràbia els falta agafar volada. Altres propostes com la de Declan Donnellan, amb un aparell escènic extraordinari (2011, al Lliure) o fins i tot la coreografia de Projecte Ingenu a «Vaig ser Pròsper» permet fabular molt més. L’arrencada és potent amb una catifa que sembla volar per sobre del Bé i del Mal, però la peça, que reitera en elements (com ara encerclar la catifa dues vegades o donar aire a Ariel fins a quatre cops!), va caient en la literalitat més aclaparadora.

Jordi Bordes, Recomana, 27 juny 2025

Una tempesta crepuscular


La versió de Broggi de «La tempestat» és una oda transparent al mestre Brook i el moment inicIàtic que va suposar per a un jove Oriol la seva versió d'un dels últims textos de Shakespeare, muntatge que destil·lava l'experiència del «Mahabharata». En aquest instant va trobar el seu destí i la seva estètica. A La Biblioteca aquesta evocació proustiana es transforma en un acte teatral: un espai (roques, sorra, teló paisatgístic, cortina, canyes, oliveres) que, entre la constant enombra il·luminada per Gina Moliné, funciona com un catàleg dels seus immarcescibles gestos escènics.


Potser un exercici de recapitulació, amb la figura de Pròsper integrant-se en la del director per descartar noves lectures en aquest gest final del protagonista entre el perdó, la indulgència i el comiat. N'hi ha prou amb detenir-se en la mascarada de l'acte IV, amb les deesses i les nimfes substituïdes per les ombres dels grans personatges de Shakespeare, per sospitar de les intencions metateatrals de la proposta.

Sorprèn, però, el to crepuscular del conjunt, amb un magnífic Lluís Soler (centre gravitacional de la funció) que, amb el seu port de dignitat cansada, imposa des del principi el missatge que tots els seus sortilegis tenen com a últin final el mutis. Com John Gielgud a «Prospero's Books» de Peter Greenaway, amb menys barroquisme i més essència. El Pròsper de Soler que es fa carn interpretativa com a pare de la Miranda (Clara de Ramon, que interpreta el personatge des d'una il·luminada i amoral inncència).


Un aspecte interessant de Pròsper és que és un protagonista sotmès al perill de l'assalt teatral dels seus servidors: l'esperit Ariel i Caliban, l'únic nadiu de l'illa sense nom. Dues robaescenes a la mínima quan actors o directors persegueixen o atorguen l'oportunitat d'acaparar l'atenció de l'espectador. La pell racialitzada de Babou Cham incita a noves mirades sobre l'insistent desig de llibertat de l'Ariel, com si la literatura abolicionista de Frederich Douglass s'apoderés del text.

Però Cham és un esperit discret, savi, pacient, somrient. D'aquesta banda, Pròsper està fora de perill. Però apareix el Caliban de Jacob Torres (caracteritzat d'un Albert Pla primigeni, amb camisola i botins viscuts) i la calma del muntatge és arraconada per un Puck assalvatjat, físic, d'emocions primàries, que conquista terra i parets de La Biblioteca. Un Caliban a un pas de llevar la funció a Pròsper. Però Soler és una presència carismàtica amb una veu que sorgeix de les profunditats del majestàtic i res no pot amb ell, ni tan sols el vendaval Torres.  La resta del repartiment, fins i tot quan apareix la parella de “fools”, sembla que se sent molt còmode en un màgic estar d'entreson, fins i tot quan maquinen amb accent de la Camorra un nou magnicidi.

Juan Carlos Olivares, La Vanguardia, 29 juny 2025

La memòria de la sorra


Ara fa just quaranta anys, el 7 de juliol de 1985, el festival d’Avinyó acollia la primera funció de “Le Mahabharata”, la monumental adaptació (nou hores d’espectacle més dues hores de descansos) de la gran epopeia  sànscrita dirigida per Peter Brook que es convertiria d’immediat en un dels muntatges més emblemàtic i influents de tota la història del teatre. L’espectacle es va presentar en un singular espai escènic, una pedrera situada als afores de la ciutat que un cop s’havia convertit també en seu papal.


El cas és que aquella mateixa pedrera es va transformar alhora nou anys més tard en l’espai en el qual  Brook va estrenar el seu nou muntatge de “The Tempest”, una obra que ja havia abordat amb anterioritat, i a la qual va retornar posteriorment en diverses ocasions. Només cal recordar en aquest sentit que just un any abans de la seva mort, l’estiu del 2022, Brook va venir al festival Grec i, després d’oferir una classe magistral inoblidable, va presentar “Tempest Project”, la seva última revisió del text creada mà a mà amb Marie-Hélène Estienne.


El cert és que aquelles representacions de “The Tempest” van comptar amb un espectador que estava destinat a jugar alhora un paper ben important als nostres escenaris. Van ser els pares els que el van portar Oriol Broggi fins aquella pedrera convertida en teatre. I el Broggi que va sortir d’aquella representació ja no era el mateix que hi havia entrat unes hores abans. Aquella tempestat va suposar-li, a Broggi, una veritable tempestat vocacional: després d’haver vist allò, ja no podia dedicar-se a una altra cosa que no fos dirigir teatre. I evidentment, a la llista de deures pendents, hi apareixia sempre el desig d’oferir la seva pròpia visió del text que li havia canviat la vida. Un desig que ara ha convertit en realitat .

Al llarg dels anys, Broggi l’havia anat postergant mentre s’apropava alhora a altres textos shakespearians. I durant aquest temps, ell i La Perla 29 convertien les pedres de la Biblioteca de Catalunya en la seva particular pedrera, tot cobrint sovint el seu empedrat sòl amb quantitats ingents d’una sorra que s’ha transformat alhora en un dels trets definitoris d’aquest espai. I que, no cal ni dir-ho, en té també molt d’herència estilística llegada pel mateix Brook. La sorra del “Mahabharata” és l’antecedent de la sorra que després va cobrir l’illa on anaven a parar els nàufrags de “La tempestat” brookiana l’any 1993.

I si busqueu imatges d’aquell muntatge, hi podreu reconèixer de seguida la seva petjada en el muntatge que Broggi acaba d’estrenar a La Biblioteca. Un muntatge  amb el qual la sorra es torna a apropiar del terra, després d’haver-ne  estat absent durant un cert temps. Més enllà de la sorra i de les pedres, el tribut a Brook es fa també palès a detalls com ara el vistós guarniment capil·lar que lluïa l’Ariel de Brook, un bonic vaixell que damunt del cap de Babou Cham es metamorfosa en una llarga branca que fa equilibris. O com els troncs que arrossega Ferdinand per l’escenari, i que Brooks ja havia introduït en l’aclamat muntatge de l’obra que va dirigir el 1957. O com el moviment que fa el Pròsper  de Brook  amb el seu bastó-vareta, reproduït aquí per Lluis Soler.

Però, més enllà de l’homenatge, som davant un espectacle en el qual es pot identificar tot l’ADN creatiu de Broggi. Fidel a ell mateix, Broggi torna a explorar les màgiques dimensions (al cap i a la fi, cal no oblidar que el protagonista de l’obra està fet un bon demiürg) que pot adquirir la Biblioteca quan es potencien totes les seves perspectives. I torna a fer de la música i de les suaus projeccions la porta d’entrada d’una mena de melangia que com si fos una invisible pluja fina, va xopant imperceptiblement tants els personatges que es mouen per l’escena com les persones que ens els mirem des de fora.

I cal no oblidar que, en aquesta ocasió, la melangia està directament associada al paper que juga aquesta obra dins del teatre de Shakespeare. Un paper  que sovint és vist com a testamentari, i que sembla estar corroborat per les darreres accions i les darreres paraules del demiürg que ha decidit deixar de ser-ho. Que s’ha proposat trencar la vareta amb la qual practicava la seva màgia capaç d’originar furioses tempestes amb l’ajut de servidors i esclaus. I que, després d’haver-se passat anys imaginant com podria venjar-se de les persones que tant de mal li havien causat, opta per perdonar-les a totes, trencant així els mecanismes dels quals se n’havien servit en tantes ocasions les mateixes tragèdies shakesperianes.

Per a Pròsper (i potser també per a Shakespeare) ha arribat l’hora de tornar a sentir-se humà, assumint tots els ets i uts, totes les febleses i fortaleses, totes les contradiccions, mesquineses i grandeses que això  comporta. Ha arribat l’hora de tancar els valuosos llibres i guardar-los a les prestatgeries, d’alliberar els mals esclaus i  els bons servents, d’alliberar la mateixa filla. I, per cert, que parlant de servidors i esclaus, cal recordar que fa unes quantes dècades (un famós muntatge de Joathan Miller va significar en gran mesura el tret de sortida d’aquest opció)  van començar a fer-se habituals els muntatges que abordaven el text des d’una òptica anticolonialista.

Ariel i Caliban eren en aquest sentit les víctimes d’un sistema colonial perpetuat en gran mesura pel mateix Pròsper, i al qual renuncia també amb la seva renuncia final. Corre pel món una estimulant adaptació fílmica de l’obra que el sempre transgressor, barroc i excessiu Derek Jarman va dirigir l’any 1979 amb el talent i l’esperit post-punk i reivindicativament queer que caracteritzava  tota la seva obra. I, donada la tendència del moment, Jarman va ser qüestionat pel fet d’haver triat dos actors blancs per representar aquests papers. Un qüestionament que Jarman va saber tallar d’arrel, tot afirmant que seguir la interpretació dominant del text, implicava “carregar tota la pel·lícula d’una manera, i fer-la més específica que general”.

Curiosament, aquesta explicació ve a connectar d’alguna manera amb la posició que pren el mateix Broggi pel que fa al seu muntatge. I això que resulta difícil imaginar dos directors més diferents que Broggi i Jarman. I que, de fet, Jarman feia tot el contrari del que pot fer-nos creure la seva frase: la seva creativitat era ben específica, ben políticament i sexualment i culturalment militant. Broggi, en qualsevol cas, defuig oferir una interpretació tancada d’aquest complexa text potser testamentari que alhora té un component de faula metafòrica amb quelcom oníric. Com va fer sovint Brook (només cal recordar el seu “Hamlet” de l’última època) i com ell mateix ha fet també sovint, Broggi opta per donar-li a l’obra cert aire de conte, de narració que no guarda altre misteri que aquell derivat del pur plaer de narrar.

I partint d’aquest concepte, ha construït un espectacle que no busca ni la sorpresa estilística ni la interpretació tancada ni el simple guarniment ideològic. Broggi (a diferència, per exemple, del que ha fet recentment amb “Macbeth” tot comptant amb la complicitat de The Tiger Lillies) opta aquest cop per moure’s per una zona de confort que coneix molt bé. I aconsegueix així signar un, en molts sentits, ben bon muntatge que, malgrat els encerts, en d’altres sentits produeix certa sensació de treball lleugerament a mig fer.

Comptar amb l’infal·lible talent de Lluis Soler, implica assegurar-se la potencia interpretativa del punt de partida. El Pròsper de Soler no necessita arribar a la renuncia final, per tal de mostrar-nos la seva humanitat: la captem perfectament en el seu primer diàleg amb la filla, eficaçment interpretada per Clara de Ramon. Però la infal·libitat de Soler no es fa extensible a tot el repartiment. Un repartiment en el qual els veterans de la casa conviuen amb les noves incorporacions, sense acabar d’aconseguir que s’harmonitzin ni els diferents estils interpretatius ni les diferents diccions.

I parlant de diccions, la disposició escènica de l’espectacle accentua encara més aquella dificultat acústica de l’espai que muntatges recents havien aconseguir esmorteir. Sovint, les paraules es perden entre aquestes parets amb  passat gòtic. I quan això passa, et preguntes alhora per què no li passa mai a Lluís Soler; per què les seves paraules t’arriben sempre amb total nitidesa. D’altra banda, Broggi  es mou potser amb més seguretat pels terrenys de la seva melangia abans apuntada que pel territori de la comicitat. La cèlebre borratxera de Caliban i companyia adquireix aquí sovint un to massa histriònic i cridaner, i la fisicitat que adquireixen les escenes d’aquest personatge interpretat per Jacob Torres sembla també un xic excessiva, com  si amb ella es volgués encobrir una certa recança/desconfiança a presentar el text des de la seva literalitat.

Malgrat l’encert de fragments com ara l’escena en la qual els esperits de l’illa es posen a donar-li un bon repàs a un grapat d’icònics moments del teatre shakespearià, trobes a faltar en aquesta tempesta algunes dosis més d’imaginació escènica i d’emoció, i un major equilibri entre l’humor, la màgia, l’ingenu romanticisme d’una parella l’amor de la qual té també orígens manipuladament demiúrgics,  la seva  tristesa que sorgeix quan es produeix una renuncia que suposa la fi del que ha estat durant molt de temps el món en el qual regnaves i el relleu que pren en el text el tema del perdó associat a certa forma de redempció. I malgrat tot, insisteixo, aquest és un bon espectacle, tot i no arribar a ser el gran espectacle que el text li permetia ser.
Ramon Oliver, Recomana, 30 juny 2025

Lluís Soler fa màgia a ‘La tempestat’


Després del fastuós A Macbeth Song, un cabaret gòtic creat en col·laboració amb la banda britànica The Tiger Lillies, Oriol Broggi i La Perla 29 tornen a Shakespeare amb La tempestat. El director, que va iniciar la temporada amb Tots ocells de Wajdi Mouawad, presenta ara —al Teatre La Biblioteca fins al 26 de juliol (torna el mes de setembre)— una obra clau en la trajectòria del bard anglès, amb un epíleg que molts van interpretar com l’anunci de la seva retirada.

El més fascinant d’aquesta obra és la presència de la màgia, entesa com una metàfora de l’art de construir ficcions —fetes de somnis—, així com l’abast metateatral de tot plegat. Partint de la traducció de Jaume Coll Mariné, Broggi ha sabut adaptar l’obra amb subtilesa i fer-la entenedora. Recupera la seva poètica més reconeixible, decisivament marcada per la influència de Peter Brook, i opta per un escenari força despullat: un erm terrós amb pedres, canyes i oliveres.


L’argument gira entorn de Pròsper, antic duc de Milà traït pel seu germà i exiliat en una illa remota amb la seva filla Miranda. Mitjançant l’art màgic, provoca el naufragi del navili reial per portar els enemics al seu territori d’esperits i fantasia. L’obra comença amb l’entrada coral de la tripulació, personatge col·lectiu que malda per salvar-se. El mag, interpretat per un immens Lluís Soler, contempla amb posat serè, d’aparent impertorbabilitat       —resultat d’haver estat anys provant de temperar la ira—, el temporal anímic que ell mateix ha creat. Assegut en una humil pedra, sembla un home desposseït, però reconcentrat. Ara que s’acosten els odiosos hostes, ha arribat el moment de revelar tota la veritat a la seva filla —lluminosa Clara de Ramon, plena d’un còmic, entranyable candor— i, de retruc, al públic.

En la màgia l’assisteix Ariel (Babou Cham), esperit aeri manifestament benèvol i àvid de llibertat. En certa manera, fa d’actor i ajudant de direcció de l’artífex desterrat, que l’insta a portar el seu estol d’esperits per compondre una determinada escena, i arriba a felicitar-lo per saber-se el text sencer d’un paper. L’extrem oposat a aquest factòtum invisible i eteri és el personatge de Caliban, el nadiu esclavitzat a qui Jacob Torres dota d’una energia feréstega i tel·lúrica.

Entre els nàufrags que pul·lulen per l’illa entre la vigília i el somni, hi ha el rei de Nàpols (Xavier Ripoll), un noble conseller (Ramon Vila) i l’actual duc de Milà (Xavier Boada). Oriol Ruiz Coll i el mateix Boada assumiran després el paper de fools —bufó i borratxo, respectivament— en una sèrie d’escenes que podrien guanyar en comicitat. Eduard Paredes, en el paper del càndid i enamoradís príncep Ferran, es mou amb una gracilitat gairebé acrobàtica.

Més enllà de la sorra i les pedres, el paisatge ideat per Broggi compta amb les delicades projeccions de Francesc Isern sobre el llunyà teló de fons i amb un espai sonor que ens apropa el batre de les onades i els crits de gavines. A més, l’illa està plena —ho diu Caliban— de rumors, sons i cançonetes; d’intrigues aèries i dolços aires que delecten. És sobretot Marc Serra qui s’ocupa d’aquesta suau música atmosfèrica —kora, guitarra, veu—, fent que l’escenari de la nau gòtica, utilitzat aquí en tota la seva fondària i redimensionat per una il·luminació —a càrrec de Gina Moliné— que juga amb l’element sobrenatural, reverberi amb una dolça cadència. Val a dir, però, que el moviment actoral presenta, en conjunt, algunes mancances, i la barreja d’estils o registres interpretatius crea petites descompensacions.
Ana Prieto, El Nacional / Recomana, 1 juliol 2025

Lluís Soler, Babou Cham i Clara de Ramon brillen


Si La tempestat que ha dirigit Oriol Broggi és una gran funció, és pels versos traduïts per Jaume Coll Mariné, el Pròsper de Lluís Soler, l'Ariel de Babou Cham i la Miranda de Clara de Ramon. Perquè sense aquests quatre elements, el muntatge podria ser més aviat anecdòtic o, simplement, un retrocés en el temps, ja que ens transporta a l'època en què el director barceloní aixecava Hamlet a la Biblioteca de Catalunya i ens meravellava: la profunditat, el lirisme, la pulcritud. No hi ha res que no hàgim vist. I tot segueix funcionant.

Les cròniques del segle XVII situen The tempest (La tempesta o La tempestat, com vostès vulguin) com l'última obra que va escriure Shakespeare, el 1611, cinc anys abans de la seva mort. És una peça canònica en cinc actes, que es belluga entre l'obra romàntica i la tragicomèdia, escrita en un 80% en pentàmetre iàmbic, on no mor ningú. I molts l'han vista com el testament del Bard, encarnat en la figura de Pròsper, el duc de Milà desterrat que troba refugi en una illa, amb la seva filla Miranda, on pot desplegar la seva màgia gràcies a un esperit, Ariel, mentre subjuga l'indígena Caliban.

Tot, però, comença amb un naufragi, el d'un vaixell on viatgen els antics enemics de Pròsper, especialment el germà que li va prendre el ducat, i el seu aliat, el rei de Nàpols. L'exiliat els para un parany per aconseguir ser rescabalat i, alhora, fer feliç la seva filla. Fins aquí, l'argument, el que tots sabem de La tempestat.


L'obra, per a molts, és una metàfora del colonialisme, perquè Pròsper s'instal·la en una illa i sotmet els seus habitants, tant Caliban com els esperits que la poblen. És la viva imatge del colonitzador. A finals del segle XX, Peter Brook va donar un tomb a aquest significat quan va fer que un actor racialitzat encarnés el paper del duc de Milà. Broggi, hereu del director anglès, es decanta per un Ariel negre i per fer una lectura més tova del clàssic. El seu Pròsper és bona gent, igual que Miranda, mentre Caliban és un salvatge sense criteri, foll, que, tot i els esforços del seu amo, no ha estat capaç d'instruir-se, de civilitzar-se.


Broggi ha fet una lectura no gaire ideològica del clàssic que aposta més per l'estètica, per trobar aixopluc en la bellesa dels versos tardans de Shakespeare, en allò de "estem fets de la matèria dels nostres somnis", que Soler, Cham i De Ramon reciten de meravella. Soler és ja un Pròsper que passarà a la història, un cim per a un actor de primera que té la poesia ficada al cos, en desprèn en cada gest, cada inflexió de la veu.


Si busquem alguna cosa més, aquí no la trobarem. Haurem de recordar aquell magnífic L'empestat que Jordi Oriol, en la pell de Caliban, recitava a sobre del piano de Carles Pedragosa sota una pluja constant. Era una versió pròpia, d'acord, inspirada en Shakespeare, però ens deia més coses sobre la història del viatge del duc de Milà i la seva filla, perduts en una illa entre Nàpols i Tunísia.
Andreu Gomila, Time Out, 30 juny 2025
‘La Tempestat’: text complex, muntatge (massa) senzill


Més enllà d’aquest celebèrrim moment de l’obra (i les inevitables reminiscències que suscita si l’acarem amb el soliloqui de Segismundo al final del segon acte de La vida es sueño, de Calderón de la Barca), un tret sensacional de La tempestat de William Shakespeare és la sensació de desconcert que el text acostuma a suscitar entre el públic. En aquesta obra no hi trobem la maldat descarnada dels Macbeth, l’horripilant decepció i despullament anímic de Lear, la vacil·lació existencial de Hamlet, la misantropia de Coriol·là, el desencaixament identitari d’Otel·lo, el ressentiment i la força retòrica de Ricard III, la innocència ofegada en el món adult de Romeu i Julieta…

A La tempestat hi passen coses importants, sí, però ¿exactament què? Doncs que Pròsper, duc de Milà, a qui han usurpat el ducat perquè ell s’ha dedicat a llegir en comptes de governar, l’han abandonat en una illa remota, juntament amb la seva filla, Miranda. En aquesta illa i mercès als coneixements adquirits pels llibres i el contacte amb un entorn inhòspit, Pròsper aprèn a dominar els quatre elements clàssics de la natura —aigua, cel, terra i foc— i s’acaba convertint en l’amo indiscutible de l’illa; Pròsper controla Caliban, monstre mig humà, mig peix —la terra i l’aigua—, i Ariel, esperit eteri que domina les forces del cel i del foc.

Aquest Pròsper-mag, en començar l’obra fa naufragar els causants de la seva desgràcia —el seu germà, l’usurpador Antoni, Alonso, rei de Nàpols i enemic de Pròsper, i part del seu seguici—, per atreure’ls a l’illa on mostren la seva desesperació en trobar-se abandonats i perduts. Al final, però, Pròsper els acaba perdonant a tots —casa la seva filla amb Ferran, fill del rei de Nàpols— i retorna finalment a la civilització per recuperar el ducat usurpat, tot deixant, això sí, els poders màgics a l’illa.


¿Què ens vol dir exactament Shakespeare amb tot aquest embalum de fets sense una unitat de sentit aparent? Sens dubte, aquest desconcert argumental ha generat interpretacions de l’obra ben diverses al llarg del temps: la lectura postcolonial en què Pròsper representaria el colonitzador que s’aprofita dels recursos de l’illa per consolidar el seu poder i sotmetre’n i esclavitzar-ne les forces “salvatges” (Ariel i Caliban), les quals posseïen l’illa fins l’arribada de l’“home civilitzat”. També la lectura renaixentista en què l’home instruït sotmet les forces de la naturalesa (Ariel i Caliban) i recondueix la maldat irracional dels usurpadors cap a un nou ordre ètic en què la pau i la llibertat acaben triomfant. O la lectura autobiogràfica, ja que La tempestat és l’última obra que escriu William Shakespeare sense col·laborar amb ningú i pot tenir un clar aire de testament literari: Pròsper, escriptor-demiürg, sotmet totes les forces —dramàtiques— que l’envolten —personatges—, per crear una realitat a la seva mida literària; rompre la vara màgica i abandonar el llibre que li ha proporcionat aquesta màgia podria ser el símbol de com el dramaturg i actor deixen ploma i actuació per sempre més i retornen al món d’on provenen, això sí, ara ja amb el reconeixement merescut: ducat de Milà restablert en el cas de Pròsper, títol nobiliari a Stratford per a Shakespeare.


¿Quina lectura preval? Com en tota bona obra d’art, no hi ha una resposta clara més enllà de la que cada lector/espectador vulgui/pugui trobar-hi. I cada director, per descomptat, perquè aquesta manca de significat clar ha fet que les versions de La tempestat hagin estat d’allò més variades i imaginatives al llarg de la història: de l’esmentada lectura postcolonial de Jonathan Miller (1970) a la versió política de Declan Donellan (1988), en què Pròsper esdevenia una dona tirànica, fàcilment identificable amb la llavors primera ministra britànica, Margaret Thatcher; o el capgirament racial de Peter Brook (1990), en què Pròsper era un home negre, Miranda, una princesa índia i Caliban, un jove blanc i atractiu; o com tot plegat no era res més que el somni d’un escriptor en el cas de la versió de Braham Murray (1992), entre molts altres i variats muntatges. La tempestat, doncs, és un pou d’interpretacions que acosta aquesta obra a l’òpera vuitcentista, és a dir, una autèntica mina d’or per als directors-creadors escènics (de fet, Thomas Adès en va compondre una òpera el 2004 que va estrenar-se —amb èxit— al Metropolitan de Nova York, amb posada en escena de Robert Lepage).


Enmig de tot aquest devessall imaginatiu, però, hi ha certs apunts de l’obra que resulten inevitables d’observar. Per exemple, que per a l’autor, la intel·lectualitat no casa amb la política: immergir-se en els llibres duu Pròsper a perdre el poder i quan aquest es disposa a recuperar-lo al final de l’obra, no li queda altre remei que deixar el llibre de la màgia i el coneixement submergit a l’aigua de l’illa per retornar a Milà i, amb l’experiència guanyada, ara sí, “governar de debò”.

¿No encaixaria aquest mateix esperit amb l’aprofitament dels coneixements del poble ras que el príncep Hal obté gràcies a Falstaff a les dues parts d’Enric IV? ¿I com el mateix príncep deixa de banda Falstaff —la seva “font de coneixement” del poble!— tan bon punt pren la corona (Enric V) en morir el seu pare? I és que Pròsper, tal com afirma Harold Bloom, no deixa de ser un anti-Faust, és a dir, un personatge que creu que abocar-se a l’adquisició de coneixement no té un cost material i espiritual; en aquest mateix sentit, en la futura creació del doctor Victor Frankenstein costaria de creure que Mary Shelley no hagués reflexionat sobre aquesta característica de Pròsper a l’hora d’elaborar l’aspecte prometeic de Frankenstein.

D’altra banda, també és interessant de constatar com Caliban, pel fet que, com deia Northrop Frye, ningú no sap exactament quina forma real té el personatge (a l’obra se’l descriu com a “mig home, mig peix”, una descripció, però, més metafòrica que real), quedi del tot sotmès a la total imaginació del director de torn. Així, Caliban ha pres des de la forma d’un d’australopitecs en una versió de Peter Brook (1963) fins al terrorífic Bane, ressentit per l’abandó i menyspreu del seu pare (Ra’s al Ghul) i redimit per la filla d’aquest (Miranda) en la particular visió que d’aquests personatges va oferir Christopher Nolan a la tercera part de la trilogia de Batman, The Dark Night Rises (2012).


¿I què és el que d’entre tot plegat ens ofereix Oriol Broggi? Al programa de mà, Broggi comença dedicant el muntatge als seus pares perquè, com diu ell, “em van dur l’any 1993 a veure La Tempestat amb direcció de Peter Brook, a Avinyó, i em va agradar tant que vaig decidir dedicar la meva vida al teatre”. No resulten gens estranys aquests bells mots, ja que com ja he insinuat més amunt, La tempestat probablement és el text més suggeridor de tota l’obra de Shakespeare i, personalment, si no fos per l’existència d’una meravella com Somni d’una nit d’estiu, de segur que aquest seria el meu text shakespearià preferit també.

Anem, però, al muntatge que ens ocupa. En el mateix programa, Broggi afirma el següent: “l’illa màgica nosaltres la veiem com el nostre espai de teatre infinit i fantàstic. Però difícil de moure i manar. I que ens posa davant del que és meravellós: com explicar allò més màgic? [sic]”. Unes paraules que, ara ja sí, ens donen un cert indici de per on aniran els trets. Si ja he comentat les múltiples possibilitats escèniques que ofereix La tempestat, Broggi ens presenta l’obra buida de cap lectura en particular; la versió que ofereix és tan transparent com les esmentades paraules del programa de mà. La representació és sòbria, estèticament correcta —en alguns moments bonica fins i tot—, però com l’aigua que representa la meitat de la natura de Caliban, massa translúcida, poc corpòria, i això és un pecat excessiu per a un text tan ric i obert com La tempestat.


Del muntatge, això sí, destaca sobretot el tour de force interpretatiu de Lluís Soler en el rol de Pròsper; Clara de Ramon (Miranda) i Babou Cham (Ariel) fan unes interpretacions correctes dels seus importants personatges i també són remarcables la força de Xavier Boada en el rol de majordom borratxo i la presència escènica i bona dicció de Xavier Ripoll, en el paper de Ferran, fill del rei de Nàpols i enamorat de Miranda; Ramon Vila atorga personalitat a Gonçal, l’únic membre del seguici del rei de Nàpols que es manté fidel a Pròsper en tot moment. Eduard Paredes també compleix adequadament el seu rol més secundari.

Capítol a part mereix la curiosa imatge de Caliban: Jacob Torres fa un enorme treball físic i dota el personatge d’uns moviments quasi animals, sense que amb prou feines se li vegi el rostre en tota l’obra, tal com pot perfectament correspondre a una criatura extravagant i indefinida. Això sí, la interpretació de Torres té un problema que comparteix amb algun altre company d’escena (Oriol Ruiz Coll, el bufó Trínculo, per exemple): una dicció massa sovint sotmesa al moviment físic i a l’excés passional que fa perdre el vers shakespearià i dificulta que arribi clarament al públic allò que l’actor diu. Una dificultat de comprensió, per cert, que les cançons interpretades en escena     —segell inequívoc de qualsevol muntatge d’Oriol Broggi— fan augmentar encara més. Una música, d’altra banda, que no és res més que un simple element estètic, sense cap transcendència dramàtica.


Ara bé, malgrat la indefinició de la proposta —com he dit, no hi ha cap posicionament ni lectura particular del text—, els problemes de dicció esmentats i una música en viu més ornamental que necessària, el muntatge en línies generals resulta acceptable i en alguns moments fins i tot atractiu. No obstant això, trobo difícil que aquesta Tempestat quedi gravada a la retina de l’espectador com un muntatge de referència. Pot resultar interessant per a qui no hagi vist mai l’obra o fins i tot per a qui no hagi presenciat mai una bona versió d’alguna obra de Shakespeare, però difícilment resultarà gaire atractiu per a un públic que estigui avesat a interpretacions agosarades dels rics i complexos universos shakespearians. Aquesta visió que ofereix Broggi és correcta, fins i tot bonica, però no explora ni de bon tros les moltes possibilitats que un text tan complex, obert i suggeridor com La tempestat ofereix.

Jordi Vilaró Berdusan, Núvol, 17 setembre 2025

